התוכנית שפורסמה אתמול נראית כלקוחה מחלומות הבלהה ומהסיוטים של שומרי שונית האלמוגים באילת. על פי הפרסום, שזכה לכותרת הלא משעשעת "סוויטה דה לוקוס" ("ידיעות אחרונות" — אילנה קוריאל ועופר פטרסבורג), באילת עומד לקום מלון תת־ימי בעומק 15 מטר ובו חדרים שיצפו לשונית האלמוגים. הבסיס למלון, במרכז העיר, מול חוף קיסוסקי וליד קניון מול הים, היא המסעדה התת־ימית הקטנה שפעלה שם בעבר וננטשה לאחר שנכשלה. דימוי הפרויקט מוכיח שהמלון המתוכנן גדול פי כמה מהמסעדה. החוף בו יקום המלון הוא כיום חוף ציבורי שפתוח לקהל הרחב. מיותר לומר שהוא ייסגר עם הקמת המלון היקר ולא ישמש את הציבור.